Lebane (Lebane)

**Lebane** je gradsko naselje u Srbiji koje administrativno pripada opštini Lebane u Jablaničkom okrugu. Prema popisu iz 2002. bilo je 10004 stanovnika (prema popisu iz 1991. bilo je 9528 stanovnika).

## Geografija
Centar grada je na nadmorskoj visini od 275,2 m, što je ujedno i najniža tačka u gradu, dok najviša tačka (vrh brda Čukljenik) leži na visini od 432 m. Sa svojom površinom od 337&nbsp;km², Lebane spada u opštine srednje veličine.

Grad je smešten na ušću Šumanke (Šumanske reke) u Jablanicu, koja u daljem toku prolazi kroz Leskovačko polje i poznata je kao najveća sušica u Srbiji (presušuje u letnjim i zimskim mesecima). Lebane se nalazi na magistralnom putu Leskovac – Priština, 21&nbsp;km jugozapadno od Leskovca, koji je središte Jablaničkog okruga.

Lebane spaja Južno Pomoravlje sa Kosovom i Metohijom, a time i čitav jugoistok Srbije sa Jadranskim morem, što ga je (pre NATO agresije) činilo značajnom tranzitnom zonom. Na povoljan geografski položaj opštine utiče i njena blizina Nišu, koji predstavlja jedno od glavnih saobraćajnih čvorišta Evrope i granici Srbije sa Makedonijom, ali i relativna blizina autoputa (20&nbsp;km).

Najbliži susedi Lebana su opštine: Medveđa, Bojnik i Leskovac.

Udaljenost od značajnijih srpskih gradova:
* Beograd 280&nbsp;km,
* Niš 65&nbsp;km,
* Priština 80&nbsp;km,
* Leskovac 21&nbsp;km.

## Kulturno-istorijski spomenici
Najznačajniji istorijski spomenik u blizini grada je Caričin Grad. Smešten 7&nbsp;km od Lebana, on predstavlja ostatke ranog vizantijskog grada Justinijana Prima. Grad je sagradio car Justinijan I, na mestu svog rođenja. Caričin grad je najznačajnija turistička atrakcija Lebana, ali ne i jedina. Među posećenijim lokacijama je i Radan planinu, koja obiluje brojnim prirodnim fenomenima: Đavolja Varoš, Delivode, voda koja prividno teče uzvodno itd.

## Privreda
Opština Lebane je devedesetih godina imala intezivnu industriju − tekstilna industrija "15. maj − Eksportekst", "Trikotaža", "Kožara", metalska industrija "1. maj", "8. novembar", "Polet", "DGP Radan", "Zdravlje - Pogon tube i doze", itd. Nakon tranzicije i privatizacije posle 2000. godine veliki broj navedenih fabrika je privatizovan i ugašen. U poslednjih par godina beleži se oporavak privrede i industrije otvaranjem fabrike "Lebanteks" sa stranim kapitalom kao i brojnih firmi. Od poljoprivrede najrazvijenije je povrtarstvo i ratarstvo. Stanovništvo u ravničarskom delu okrenuto je ka povrtarstvu a u brdsko planinskom delu opštine bavi se stočarstvom i voćarstvom.

## Sport
Od sportskih klubova u opštini, najpoznatiji su srpskoligaš FK Radan, koji je novembra 2006. god. proslavio 80 godina od osnivanja, i srpskoligaš FK Jedinstvo Bošnjace koje poslednjih par godina beleži odlične rezultate u srpskoj ligi istok i trenutno je najbolji sportski kolektiv opštine Lebane. Klub RK Radan, OK Radan i opštinski Ženski odbojkaški klub. Od košarkaških klubova  KK Radan koji se takmici u drugoj reginalnoj ligi. Tokom 2006. godine bila je aktuelna inicijativa da se osnuje opštinski atletski klub, ali opšta nezainteresovanost i nedostatak sportskih terena i hale su bili prepreka. Od ostalih sportova postoji i nekoliko privatnih škola borilačkih veština.

## Značajne osobe
* Aca Kovačević, reprezentativac Jugoslavije u malom fudbalu i selektor reprezentacije Srbije

## Demografija
U naselju Lebane živi 7575 punoletnih stanovnika, a prosečna starost stanovništva iznosi 36,1 godina (35,3 kod muškaraca i 36,8 kod žena). U naselju ima 3046 domaćinstava, a prosečan broj članova po domaćinstvu je 3,28.

Ovo naselje je velikim delom naseljeno Srbima (prema popisu iz 2002. godine).

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)
* Zvanični sajt Opštine Lebane
* "Lebančanin"